text: V.
  Seditio domi ex inopia & saevitia creditorum nata est, qua major civitatis pars à paucioribus patriciis & ditioribus oppressam sese querebatur. Plerique enim bellis externis adversus vicinos Sabinos maximè, militaverant; & propter agrorum populationes non fructu modo caruerant, sed villae incendio perierant; pecora abacta; direpta omnia; tributum iniquo tempore imperatum; ac iccirco aes alienum contractum. Eo usuris cumulato plurimi agris paternis avitisque ejecti, deinde fortunis aliis. Accedebat ultimum malorum, quod amissis omnibus quae possederant, à creditoribus nexi, non in servitium, sed ergastulum & carnificinam ducerentur. Ex cujusmodi exemplis, & aliunde qui colligunt, communionem bonorum in Republic. praeferendam divisioni, & usuras improbandas, neque foenus inter cives agitandum esse, dissentiunt à ratione. Quippe non distinctis rerum dominiis nulla, aut multo minor esset hominum industria, & plus dissensionum; neque dispelli possent humanae necessitates, nisi, optimo divinae providentiae institu-to, alii opulentae, alii paupertinae essent conditionis: & usurae, si earum à Magistratibus praescriptus sit legitimus modus, juvandis pauperioribus, non opprimendis faciunt.